b'\n_START_ARTICLE_\nJuhani Rahikainen\n_START_PARAGRAPH_\nKeijo Juhani Rahikainen (s. 26. kes\xc3\xa4kuuta 1944 Mikkeli) on suomalainen, 1960-luvulla maajoukkueessakin usein kilpaillut telinevoimistelija._NEWLINE_M\xc3\xa9xicon 1968 olympialaisissa Rahikainen sijoittui joukkuekilpailussa kymmenenneksi, 12-ottelussa 48:nneksi ja erikoistelineill\xc3\xa4 parhaimmillaan hevosella ja nojapuilla 45:nneksi. Hypyss\xc3\xa4 h\xc3\xa4n oli paras suomalainen 49. sijallaan. MM-kilpailuihin h\xc3\xa4n osallistui vuonna 1966. Pohjoismaiden mestaruuskilpailuissa h\xc3\xa4n voitti kultaa joukkuekilpailussa vuonna 1967, hopeaa joukkuekilpailussa vuonna 1969 sek\xc3\xa4 pronssia nojapuilla ja renkailla vuonna 1967._NEWLINE_Rahikainen edusti kotimaassa Mikkelin Kilpa-Veikkoja. H\xc3\xa4n voitti Suomen mestaruuden hypyss\xc3\xa4 vuosina 1964, 1966 ja 1967, nojapuilla vuosina 1966, 1968 ja 1969, hevosella vuonna 1966 sek\xc3\xa4 renkailla ja rekill\xc3\xa4 vuonna 1969. Moniottelussa h\xc3\xa4n saavutti SM-hopeaa vuonna 1968.'